Συνέντευξη Τύπου του Προέδρου της Κ.Ε.Δ.Κ.Ε.

κ.  ΚΟΥΚΟΥΛΟΠΟΥΛΟΥ στις 6.7.2005

Πρωτοβουλίες και δράσεις  της Κ.Ε.Δ.Κ.Ε. για την «Κοινωνία της Πληροφορίας»

Προγραμματική μας θέση είναι ότι  η «Κοινωνία της Πληροφορίας» είναι αποφασιστικός τομέας :

· Για να  βελτιωθεί η καθημερινή ζωή των πολιτών 

· Για να αλλάξουν και να κάνουν άμεσα και αποτελεσματικά βήματα προόδου,  σε όφελος του πολίτη και της ανάπτυξης της χώρας, η δημόσια διοίκηση και η αυτοδιοίκηση

· Για να αναπτυχθεί η επιχειρηματικότητα και να ενισχυθεί η ανταγωνιστικότητα

· Για να ανανεωθεί η δημοκρατία,  μέσα από την ενδυνάμωση της συμμετοχής του πολίτη και την διάχυση της πληροφόρησης 

Για να προωθηθούν οι στόχοι αυτοί στα ζητήματα της Κοινωνίας της Πληροφορίας η Κ.Ε.Δ.Κ.Ε., εδώ και ένα έτος, με δικούς της πόρους, με την επιστημονική  συνεργασία του Μετσόβιου Πολυτεχνείου και την υποστήριξη της Αναπτυξιακής Εταιρείας της Αυτοδιοίκησης Π.Ε.Τ.Α. Α.Ε., έχει αναλάβει πρωτοβουλίες, διαμορφώνει σχεδιασμό με προοπτική και οργανώνει παρεμβάσεις. 

Η προτεινόμενη «Στρατηγική της Αυτοδιοίκησης για την  Κοινωνία της Πληροφορίας», καθώς και τα «Βασικά Ζητήματα Εφαρμογής για την προώθηση της Κοινωνίας της Πληροφορίας στην Αυτοδιοίκηση», είναι από τον Μάρτιο 2005 σε δημόσια διαβούλευση, μετά την συζήτηση τους στο Δ.Σ. της Κ.Ε.Δ.Κ.Ε.. 

Είναι κατάλληλη η στιγμή για να εκδηλωθεί μια νέα σημαντική πρωτοβουλία της Αυτοδιοίκησης. 

Η Κ.Ε.Δ.Κ.Ε. προτείνει και διεκδικεί να υλοποιηθούν από την Τοπική Αυτοδιοίκηση 6 σημαντικά έργα προϋπολογισμού 121,5 εκ. €, που θα χρηματοδοτηθούν από το Επιχειρησιακό Πρόγραμμα του 3ου Κ.Π.Σ. «Κοινωνία της Πληροφορίας».   
Τα προτεινόμενα έργα είναι τα εξής :

1. Υλοποίηση Διαδικτυακής Πύλης σε όλους τους δήμους, ώστε να παρέχονται ηλεκτρονικές υπηρεσίες προς τον πολίτη και τις επιχειρήσεις, 
Προϋπολογισμός του έργου 35 εκ. € 

Ηδη η Κ.Ε.Δ.Κ.Ε. έχει υποβάλλει ανάλογη πρόταση ένταξης – συγχρηματοδότησης από το Πρόγραμμα «Κοινωνία της Πληροφορίας» πιλοτικής εφαρμογής του έργου σε 15 Ο.Τ.Α., προϋπολογισμού 2,3 εκ.€, η οποία είναι υπό κρίση. 

2. Περιφερειακά Γεωγραφικά Συστήματα Πληροφοριών 
     Προϋπολογισμός του έργου 20 εκ. € 

3. Κατάρτιση ανθρώπινου δυναμικού της τοπικής αυτοδιοίκησης στη χρήση της πληροφορικής για τον σχεδιασμό, την παρακολούθηση και την υλοποίηση έργων. Αφορά 4.500 εργαζόμενους και 10.000 αιρετούς
Προϋπολογισμός 35 εκ. €

4. Κατάρτιση σε βασικές δεξιότητες Η/Υ 100.000 πολιτών 
Πρόγραμμα κατάρτισης 100.000 πολιτών σε βασικές δεξιότητες χρήσης Η/Υ και αξιοποίησης εφαρμογών , όπως το Διαδίκτυο, με την αξιοποίηση των Σχολικών Εργαστηρίων Πληροφορικής και των άλλων υποδομών των Ο.Τ.Α..

Προϋπολογισμός του έργου 15 εκ. € 
Το ζήτημα της καταπολέμησης του ψηφιακού χάσματος είναι βασικό, και η Κ.Ε.Δ.Κ.Ε. εξετάζει επίσης την συμμετοχή της σε προτάσεις κατάρτισης πολιτών στην χρήση ηλεκτρονικών υπολογιστών, τις οποίες κατέθεσαν προς αυτήν εξειδικευμένοι φορείς.
5. το λεγόμενο mini πρόγραμμα «ΣΥΖΕΥΞΙΣ» της πρωτοβάθμιας αυτοδιοίκησης
Με το πρόγραμμα «ΣΥΖΕΥΞΙΣ», προϋπολογισμού 74 εκ. € , υλοποιείται η διασύνδεση μεταξύ τους 1.800 φορέων του δημόσιου τομέα και της αυτοδιοίκησης. Διασυνδέονται μεταξύ τους ώστε να ενδοεπικοινωνούν, με υψηλή ποιότητα και χαμηλό κόστος, με τηλέφωνο, με ανταλλαγή δεδομένων (επικοινωνία υπολογιστών - Internet), με Video (τηλεδιάσκεψη - τηλεεκπαίδευση)
Mini «ΣΥΖΕΥΞΙΣ» είναι το έργο σύνδεσης στο ΣΥΖΕΥΞΙΣ όλων των κτιρίων των O.T.A. (και όχι μόνον της απόληξης του βασικού δικτύου σε ένα κτίριο Ο.Τ.Α., όπως προβλέπει το κεντρικό ΣΥΖΕΥΞΙΣ), καθώς και η διασύνδεση των αντίστοιχων θέσεων εργασίας.

Εκτιμάται ότι το στο πλαίσιο του έργου θα πρέπει να διασυνδεθούν στο  ΣΥΖΕΥΞΙΣ 1.500 περίπου κτίρια της τοπικής αυτοδιοίκησης και 25.000 θέσεις εργασίας 
Προϋπολογισμός 15 εκ. € .

6. Προετοιμασία νέων έργων προς ένταξη στο Ε.Π. «Κοινωνία της Πληροφορίας» και υποστήριξη της υλοποίησης και λειτουργίας ενταγμένων έργων ( Ευρυζωνικά, Σύζευξις κ.α.) 

Προϋπολογισμός 1,5 εκ. € .
Η Κ.Ε.Δ.Κ.Ε. , η Αυτοδιοίκηση, έχουν εμπειρία σημαντικών δράσεων στα Επιχειρησιακά Προγράμματα του 3ου Κ.Π.Σ. και μπορούν να υλοποιήσουν τα έργα αυτά. Η Κ.Ε.Δ.Κ.Ε. είναι έτοιμη να δημιουργήσει και να υποστηρίξει τους ανάλογους μηχανισμούς που απαιτούνται, ενώ προετοιμάζεται και για ανάλογες ενέργειες στο πλαίσιο των προγραμμάτων 2007-2013.

Τα προτεινόμενα έργα μπορούν να ολοκληρωθούν σε 18 μήνες. Για να επιτευχθεί αυτό προβλέπεται παράλληλη  υλοποίηση σε όλους τους Δήμους,  με ενιαίες διαδικασίες και προδιαγραφές,  με την διαρκή επίβλεψη και ποιοτικό έλεγχο από τους μηχανισμούς υποστήριξης της Κ.Ε.Δ.Κ.Ε.,  στις φάσεις υλοποίησης των έργων και της έναρξης της παραγωγικής τους λειτουργίας.

Το τομεακό Επιχειρησιακό Πρόγραμμα «Κοινωνία της Πληροφορίας» έχει πολύ μεγάλα αδιάθετα κονδύλια, τα οποία κινδυνεύουν να χαθούν. Το Υπουργείο Οικονομίας και Οικονομικών στην εισήγηση του στην 7η Κεντρική Επιτροπή Παρακολούθησης,  που θα συνέλθει στις 15 Ιουλίου 2005 στη Θεσσαλονίκη, χαρακτηρίζει το Ε.Π. «Κοινωνία της Πληροφορίας» ως το πλέον επικίνδυνο για απώλεια κονδυλίων από την εφαρμογή του κανόνα ν+2.

Στο Πρόγραμμα «ΚτΠ», με στοιχεία 15.6.2005, το 33 % της δημόσιας δαπάνης του είναι ακόμη «ελεύθερο» (δεν υπάρχουν ενταγμένα έργα), ενώ η απορροφητικότητα του είναι μόλις 19%, η χαμηλότερη σε όλα τα τομεακά επιχειρησιακά προγράμματα του 3ου Κ.Π.Σ..

Η πρωτοβάθμια Αυτοδιοίκηση, με τις χαρακτηριστικές προσπάθειες ορισμένων Δήμων, αλλά και με την συνδρομή των προγραμμάτων του Υπουργείου Εσωτερικών (λ.χ. ΑΡΙΑΔΝΗ για τα Κ.Ε.Π.), έχει μερίδιο που πλησιάζει  το 7% του προϋπολογισμού των ενταγμένων έργων της κατηγορίας «κοινωνία της πληροφορίας», στο τομεακό συγχρηματοδοτούμενο Επιχειρησιακό Πρόγραμμα  2000-2006 «Κοινωνία της Πληροφορίας» και στα Π.Ε.Π..

· Τομεακό Ε.Π. «Κοινωνία της Πληροφορίας» :  3.351 ενταγμένα έργα Ο.Τ.Α. (κυριαρχούν οι σχολικές επιτροπές) προϋπολογισμού 69 εκ. €

· Π.Ε.Π. : 457 έργα Ο.Τ.Α. κατηγορίας «κοινωνία της πληροφορίας» προϋπολογισμού 8,7 εκ. €

· «ΑΡΙΑΔΝΗ» : Δαπάνες (κτίρια, εξοπλισμός) για Κ.Ε.Π. της πρωτοβάθμιας αυτοδιοίκησης 40 εκ. €

Σύνολο ενταγμένων έργων της πρωτοβάθμιας Αυτοδιοίκησης 120 εκ. € .

Εκτιμάται ότι είναι υπό κρίση προς ένταξη στο τομεακό Ε.Π. «Κοινωνία της Πληροφορίας» κατατεθείσες προτάσεις προϋπολογισμού 150 εκ. €.

Στον σχεδιασμό και τις δραστηριότητες της Κ.Ε.Δ.Κ.Ε. για τα θέματα της Κοινωνίας της Πληροφορίας, πρέπει επίσης να τονιστεί ότι η Κ.Ε.Δ.Κ.Ε. σχεδιάζει και θα υποστηρίξει δράσεις αξιοποίησης από την Αυτοδιοίκηση εφαρμογών της κινητής τηλεφωνίας (SMS, Wap) οι οποίες διευκολύνουν την σχέση των πολιτών με την δημόσια διοίκηση και τους οργανισμούς της αυτοδιοίκησης (Mobile Government ).

Την πρόθεση μας να κινηθούμε προς την κατεύθυνση αυτή την δηλώνουμε συμβολικά και με την συνδιοργάνωση ημερίδας του δικτύου Mobinet (Ανθρώπινο Δίκτυο Αριστείας Κινητού Ηλεκτρονικού Επιχειρείν, από ομάδες του Οικονομικού Πανεπιστημίου Αθήνας, του Πανεπιστημίου Κρήτης και του  Αριστοτελείου Πανεπιστημίου) στις 8 Ιουλίου, ενώ εξετάζουμε πρόταση συνεργασίας με το Εθνικό Ιδρυμα Ερευνών για την Mobile Government. 
Η συγκυρία είναι χαρακτηριστική και κατάλληλη για την πρωτοβουλία της Κ.Ε.Δ.Κ.Ε. στην Κοινωνία της Πληροφορίας που σήμερα δημοσιοποιούμε, όχι μόνον διότι θέλουμε με αποτελεσματικό και παραγωγικό τρόπο να επενδύσουμε και να αξιοποιήσουμε πολύτιμους και σημαντικού μεγέθους κοινοτικούς πόρους που κινδυνεύουν να απωλεσθούν για την χώρα.

Η κίνηση της Κ.Ε.Δ.Κ.Ε., η κίνηση της Αυτοδιοίκησης,  στο πεδίο της Κοινωνίας της Πληροφορίας, 

· τώρα, σήμερα, που σχεδιάζεται το Αναπτυξιακό Πρόγραμμα της χώρας για την περίοδο 2007-2013,  

· τώρα, σήμερα, που πρέπει να συνειδητοποιήσουμε ότι πρέπει και μπορούμε να ανταποκριθούμε πρακτικά στην πρόκληση της ανταγωνιστικότητας 

έχει ένα σημαντικό συμβολισμό και μια ισχυρή παρότρυνση, προς εμάς τους ίδιους, την Αυτοδιοίκηση, αλλά και τους πολίτες, και το κράτος.

Για να επιτύχουμε, για να είμαστε ενεργά παρόντες και ωφελημένοι στη νέα περίοδο που άνοιξαν για την Ευρωπαϊκή Ενωση οι πρόσφατες εξελίξεις, είναι ανάγκη να αναμετρηθούμε με τα δύσκολα, με τα νέα και πρωτοπόρα, με αυτά που προοιωνίζονται μεγάλες «προστιθέμενες αξίες» για τις κοινωνίες και τα πρόσωπα.

Η Κοινωνία της Πληροφορίας, η Κοινωνίας της Γνώσης, η Καινοτομία, δεν είναι για τους λίγους, δεν είναι «πολυτελή» πεδία σχεδιασμού και δραστηριότητας. Μπορούν και πρέπει να  γίνουν προνομιακοί χώροι, εφόδια και πλεονεκτήματα για τους πολλούς, για την χώρα μας, για τις τοπικές κοινωνίες μας. Και προς αυτή την κατεύθυνση η Αυτοδιοίκηση, η Κ.Ε.Δ.Κ.Ε. θέλουν  να αναλάβουν, και με πρωτοβουλίες όπως η σημερινή,  συγκεκριμένα τις ευθύνες τους.

Τα επόμενα βήματα μας,  θα είναι να θέσουμε άμεσα κυβέρνηση, στο ανώτερο επίπεδο, τις προτάσεις και την στρατηγική της Κ.Ε.Δ.Κ.Ε. για τα ζητήματα της Κοινωνίας της Πληροφορίας, να ενημερώσουμε τις πολιτικές δυνάμεις, την Ευρωπαϊκή Επιτροπή  για αυτά, επιδιώκοντας τη συνεργασία και την υποστήριξη για την υλοποίηση των στόχων μας.

